Poliisi epäilee: Mies pahoinpideltiin kulmahiomakoneella sairaalakuntoon Ristijärvellä - Kotimaa - Helsingin Sanomat
Julkaistu: 4.9.2016 16:33
Ristijärvellä tapellut mies joutui sairaalahoitoon sähkökäyttöisestä kulmahiomakoneesta saamiensa vammojen vuoksi sunnuntain vastaisena yönä, tiedotti Oulun poliisilaitos. Ristijärvi sijaitsee Kainuun maakunnassa Kajaanista vajaat 40 kilometriä koilliseen.
Poliisin mukaan vuonna 1975 ja vuonna 1997 syntyneet miehet tappelivat yksityisasunnossa ja tappelun yhteydessä vanhempi mies leikkasi hiomakoneella nuorempaa miestä ylävartalon alueelle. Nuorempi mies sai tapauksessa ”vakavan, sairaalahoitoa vaatineen vamman”, joka ei kuitenkaan ollut hengenvaarallinen.
Poliisi pidätti miehistä vanhemman törkeästä pahoinpitelystä epäiltynä. HS ei tavoittanut poliisin tutkinnanjohtajaa vastaamaan kysymyksiin esimerkiksi alkoholin osuudesta tapahtuneeseen.
Ristijärvi Seuraa